Izvor: N1

U Beogradu je održan jubilarni 53. protest "Jedan od pet miliona", a ispred Skupštine Srbije dogodio se incident kada je deo učesnika skupa došao do glavnog ulaza te zgrade u čemu je pokušala da ih spreči grupa ljudi u civilu, pa je došlo do guranja. Organizatori su najavili da ni sledeće nedelje neće prijaviti skup.

Kada su građani stigli do zgrade skupštine, gde su na poziv organizatora krenuli simbolično da pokušaju da provere da li institucije rade, grupu koju je krenula ka vratima, a koju je predvodio lider Dveri Boško Obradović, zaustavilo je obezbeđenje u civilu i u tim trenucima došlo je do guranja i manjih fizičkih nastraja.

Deo okupljenih je nosio zastave Srbije i vikao "Ustanak" i "Uhapsite Vučića". Na povike demonstranata da pokažu legitimacije, neki iz grupe koja je stajala pred vratima Skupštine odgovorili su da su policija.

Izvor: RSE

Prostor kod ulaznih vrata Skupštine potpuno je bio ispunjen učesnicima protesta koji su dovikivali ljudima na vratima da li "čuvaju (predsednicu Skupštine Srbije) Maju Gojković.

Posle kratkog meteža, učesnici protesta počeli su da se razilaze, a prethodno su grupi na vratima poručili: "Oslobodili smo Rektorat, oslobodićemo i Skupštinu".

"U protekloj godini oslobodili smo ljude straha"

Prethodno su sa Platoa ispred Filozofskog fakulteta govornici poručili da su u proteklih godinu dana uspeli u onom što je najvažnije - oslobodili su ljude straha.

Budući da skup nije prijavljen, saobraćajna policija nije obezbeđivala skup, a organizatori su sami regulisali saobraćaj, pravili živi zid na raskrsnicama i nisu dozvoljavali automobilima da prođu. Nije bilo primetno prisustvo uniformisanih pripadnika MUP-a, ali jeste prisustvo policije u civilu, javila je reporterka N1.

Učesnici protesta zalepili su natpis "Odbor Srpske napredne stranke - RTS" sa fotografijom predsednika SNS Aleksandra Vučića na ulaz iz Takovske u zgradu Radio televizije Srbije. Oni su pored toga na vrata zalepili natpis "Prelistavanje štampe" i naslovnice tabloida.

Danas se navršava tačno godinu dana protesta koji su počeli pod parolom "Stop krvavim košuljama", nakon napada na opozicionog političara Borka Stefanovića. Vrlo brzo promenili su ime u "1 od 5 miliona".

Ove subote, prvi put od početka protesta, organizatori skup nisu hteli da prijave, jer MUP, kako navode, nije dao adekvatan odgovor u vezi sa napadom od prošle subote na jednog od organizatora Srđana Markovića.

Prošle subote, Srđan Marković rekao da ga je napao isti čovek koji je to već jednom uradio i stalno ga prati na protestima. On je naveo da je napad prijavio policijskoj stanici, kao i da predsednik države Aleksandar Vučić svojim izjavama pravi mete od organizatora protesta.

Gajić: Ni korak nazad nećemo napraviti

Advokat i branilac uzbunjivača iz Krušika Aleksandra Obradovića Vladimir Gajić rekao je na protestu "Jedan od pet miliona" u Beogradu da je danas 81. dan od kada je uhapšen "heroj našeg vremena Obradović" i da protiv njega i dalje nema dokaza.

On je rekao da pravosuđe pokazuje da "srpski režim i njegovo pravosuđe liče na Staljinovu Rusiju", ali da im za razliku od Staljinove Rusije u kojoj je okrivljeni morao sve da prizna, Obradović ništa neće priznati, osim kriminala koji je otkrio u državnom preduzeću.

Gajić je poručio da se nada da se čas njegovog izlaska iz kućnog pritvora bliži.

Izvor: FoNet/Zoran Mrđa

"Alal vam vera na protestu i šetanju godinu dana. Ni korak nazad nećemo napraviti dok se ne oslobodimo ove bande", poručio je Gajić.

Povodom navoda predsednika Srbije Aleksandra Vučića da će gradonačelnik Novog Sada i advokat Miloš Vučević podneti krivičnu prijavu protiv Vučića i njegovog brata Andreja, Gajić je pitao zašto ne podnesu krivičnu prijavu protiv ministra unutrašnjih poslova Nebojše Stefanovića kada imaju dokaze.

"Mera u kojoj se oni sprdaju sa državnim institucijama više ne može da se ograniči", rekao je Gajović.

On je pitao i zašto Vučić nije podneo krivičnu prijavu zbog Savamale, afere helikopter, ministarara Aleksandra Vulina i Siniše Malog.

"Nemojte da imate nadu, jer je na čelu tužilaštva poltron Zagorka Dolovac", rekao je Gajić i dodao da je ona osramotila profesiju.

Profesor Žarko Trebješanin rekao je da "ova autokratska vlast" podstiče i širi neznanje, nekulturu, netrpeljivost, udvorištvo i gluposti da se planirano uništavaju obrazovanje, prosvećivanje i kultura.

Prema njegovim rečima, vlast umesto da smiruje strasti, "ona ih svojom zapaljivom retorikom raspiruje", i pozvao opoziciju i građane da na nasilje ne odgovaraju istom merom.

Trebješanin je rekao da su ovoj vlasti najveća pretnja slobodni izbori za koje se građani moraju boriti kako bi izgradili jake institucije i oslobodili se kulta vođe.

Potpredsednica Stranke slobode i pravde (SSP) Marinika Tepić rekla je da je Vučić jedan, a da je nasuprot njemu pet miliona i da će ih biti na ulicama i da će "pobediti ovo zlo".

Ona je rekla da su šetnjama "Jedan od pet mililiona" ljudi pobedili strah i da svako ko je šetao može da bude ponosan.

Tepić je rekla da "ovo nije samo protest, već borba da se država vrati narodu, borba za život i da naše sreće ne ispraćamo na aerodromima u jednom pravcu, već da budu u domovini".

Protest Jedan od pet miliona završen je porukom policiji da ni sledeći skup neće biti prijavljen ukoliko ne privedu čoveka koji je pre nedelju dana napao aktivistu Srđana Markovića.







